**Gode råd til billeje:**

**Pas på, når du lejer bil i udlandet**

**Sommerferien står for døren, og hvis du er en af de dem, der overvejer at leje bil i udlandet, er det vigtigt, at du er opmærksom på bilens forsikringer – ellers kan du risikere at ende med en kæmpe regning, hvis uheldet er ude.**

Hvis du skal en tur til udlandet og planlægger at leje en bil for komme rundt i sommerlandet, skal du være opmærksom på bilens forsikringer, inden du sætter underskriften på udlejningspapiret, lyder rådet fra forsikringsselskabet Alka.

”Du skal især være opmærksom på bilens ansvarsforsikring. Du kan nemlig risikere at blive stillet over for meget store erstatningskrav, hvis der ikke er styr på ansvarsforsikringen. Det er vigtigt, at du sikrer dig, at forsikringssummen er stor nok. Det nytter ikke meget, hvis forsikringen maksimalt vil betale 100.000 kr., og du bliver stillet over for et krav på 500.000 kr. Så skal du selv punge ud med de 400.000 kr.”, lyder det fra Lise Agerley, kommunikationschef i Alka.

**Tjek ansvars- og kaskoforsikringen!**

Forsikringsselskabet Alka råder alle til, at man tager sig tid til at tjekke, hvor stor ansvarsforsikringen på bilen er, før man sætter sig bag rattet.

”For at sikre, at man er dækket 100 procent ind af sin ansvarsforsikring, råder vi folk til, at den dækker i henhold til ferielandets færdselslov og erstatningsregler – uden begrænsning og selvrisiko”, udtaler Lise Agerley fra Alka.

Hun understreger også, at det er vigtigt at være opmærksom på kaskoforsikringen.

”Kaskoforsikringen kan være vigtig hvis der er skader, der ikke er dækket af forsikringen. Hvis du f.eks. skal køre meget på grusveje, kan der opstå skader på undervognen på grund af stenslag. Og så er det ikke godt, hvis kaskoforsikringen ikke dækker skader på undervognen. Du bør også undersøge, om der er en selvrisiko, hvor stor den er, og om den varierer alt efter skadetype”, lyder det fra Lise Agerley fra Alka.

**Ta´ en runde om bilen!**

Når du har fået styr på forsikringerne, er det en god idé at tjekke, om bilen har skader.

”Tag en runde om bilen, før du kører af sted. For hvis der er skader på bilen, der ikke er blevet gjort opmærksom på, kan du risikere at komme til at stå til ansvar for skader, som andre har lavet. Finder du flere fejl eller skader, end der er noteret, så få det tilføjet på kontrakten. En mundtlig aftale er ikke nok!”, forklarer Lise Agerley fra Alka.

**Lej bilen hjemmefra**

Hvis du allerede – før du tager på ferie – ved, at du vil leje en bil i udlandet, kan det være en rigtig god idé at gøre det før afrejse.

”Vi råder folk til at leje bilen hjemmefra hos et af de etablerede udlejningsfirmaer og gerne med kontor i Danmark. Så kan du i ro og mag og tjekke alle forsikringsforholdene, så du er sikker på, hvad du skriver under på. Du har også altid mulighed for at kontakte dit eget forsikringsselskab, hvis du er i tvivl om noget. Det er ikke altid, man har samme overskud, hvis man har rejst i langt tid og bare vil have fat i en bil og af sted”, lyder det fra Lise Agerley fra Alka.

Fordelen ved at leje bilen hjemmefra er også, at det giver dig mulighed for, at lejebilen står klar i lufthavnen, når du lander.

**Lad bilen stå, hvis du er i tvivl**

Hvis du er i tvivl om, hvorvidt forsikringsforholdene er i orden, så lad enten helt være med at leje eller lej en bil hos et af de store internationale udlejningsbureauer i stedet, lyder rådet fra forsikringsselskabet Alka, der også står klar med rådgivning, hvis du er i tvivl om dækning.

**Gode råd, når du skal leje bil i udlandet**

**Overvejer du at leje en bil i udlandet, når du skal på sommerferie, er det vigtigt, at du er opmærksom en række forsikringsmæssige ting, inden du skriver under på udlejningspapirerne og sætter dig bag rattet. Forsikringsselskabet Alka har samlet følgende råd til dig.**

* Lej bilen hjemmefra og benyt helst et af de etablerede udlejningsfirmaer - gerne med kontor i Danmark. Så kan du i ro og mag sætte dig ind i forsikringsforholdene, og kommunikationen er ofte lettere. Du kan også nå at kontakte dit eget forsikringsselskab ved tvivlsspørgsmål.
* Sørg for, at alle forsikringer (ansvar, kasko og tyveri) er med i prisen. Hvis du er i tvivl, om forsikringsforholdene er i orden, så lad være med at leje bilen.
* Tjek, hvor gammel du skal være for at leje bilen, og om der er forskellige selvrisikosatser ved forskellige aldersgrupper, samt hvad selvrisikoforsikringen dækker - og om det kan betale sig. I nogle tilfælde kan det være fornuftigt at tegne en forsikring mod den høje selvrisiko.
* Undersøg, hvad det betyder i forhold til pris og forsikring (forkortet AAO), hvis I får skrevet mere end to fører af bilen på udlejningspapirerne.
* Gennemlæs kontrakten grundigt – også det med småt – inden du skriver under. Husk at få en kopi af kontrakten!
* Undersøg om bilen er i orden, inden du sætter dig bag rattet. Tjek for buler, ridser og andre skader samt test bilens lygter. Opdager du skader, så sammenhold dem med bilens tilstandsrapport. Hvis du finder flere fejl eller skader, så få det tilføjet på tilstandsrapporten/lejekontrakten. En mundtlig aftale er ikke nok!
* Sørg for, at alt stemmer overens med det aftalte – især hvis du har reserveret bilen hjemmefra.
* Hav altid lejepapirerne på dig – også når du forlader bilen.
* Ring altid til udlejeren og fortæl, hvis du har været ude for et uheld. Det kan spare tid, når bilen skal afleveres, da udlejeren er forberedt på, at bilen er beskadiget.
* Husk at tage dit kørekort med på ferien.

**Kilde: Alka**

**FOR YDERLIGERE INFORMATION:**

Lise Agerley, Kommunikationschef i Alka

Direkte: 43 58 59 11 / Mobil: 40 21 01 77

lag@alka.dk